I. JOHDANTO

Tämä on kolmas kuukausiraportti etenemisestä kohti toimivaa ja todellista turvallisuusunionia. Se on tilannekatsaus kahden pääpilarin osalta: terrorismin ja järjestäytyneen rikollisuuden ja niiden tukimekanismien torjunta sekä puolustusvalmiuden ja selviytymiskyvyn parantaminen kyseisten uhkien varalta. Berliinissä 19. joulukuuta tehty raukkamainen ja häpeällinen hyökkäys ja muut kammottavat iskut vuonna 2016 ovat muistutus haavoittuvuudestamme ja siitä, että yhteistyötä kollektiivisen turvallisuutemme vahvistamiseksi on syytä jatkaa vapauksiemme ja elämäntapamme suojelemiseksi. Tämän raportointikauden aikana on onnistuttu kaventamaan toimintatilaa, jossa terroristit ja heitä tukevat tahot operoivat. Raportissa esitellään tänään hyväksytty uusi paketti, jonka avulla torjutaan terrorismin rahoitusta. Se on merkittävä askel kohti terrorismin rahoituslähteiden patoamista. Terroristien toimintatilan edelleen kaventamiseksi komissio tehostaa myös tiedonvaihtoa hyväksymällä joukon ehdotuksia, joilla parannetaan Schengenin tietojärjestelmän tuloksellisuutta ja tehokkuutta. Raportointikaudella EU:n lainsäädäntötyössä on tapahtunut merkittävää edistystä terrorismin ja järjestäytyneen rikollisuuden torjunnan sekä rajaturvallisuuden vahvistamisen aloilla. Euroopan parlamentti ja neuvosto ovat päässeet poliittiseen yhteisymmärrykseen terrorismintorjuntadirektiivistä, ampuma-asedirektiivin tarkistamisesta ja Schengenin rajasäännöstön tarkistamisesta, mikä mahdollistaa EU:n kansalaisten järjestelmällisen tarkastamisen.

Myös verkon välityksellä tapahtuvan radikalisoitumisen torjunnassa on edistytty merkittävästi. EU:n internetfoorumin toisessa korkean tason kokouksessa suurimmat internetalustat ilmoittivat avainsanojen jakamisaloitteesta. Siihen osallistuvat yritykset voivat käyttää avainsanoja terroristisen sisällön havaitsemiseen ja poistamiseen pysyvästi. Aloitteen odotetaan entisestään rajoittavan terroristijärjestöjen pääsyä internetiin, joka on keskeinen väline propagandan levittämisessä, rekrytoinnissa ja radikalisoitumisessa. Foorumin yhteydessä komissio käynnisti kansalaisyhteiskunnan vaikutusmahdollisuuksien parantamiseen tähtäävän ohjelman, jolla on 10 miljoonan euron rahoitus. Ohjelmalla tuetaan kansalaisyhteiskuntaa edustavia yhteistyökumppaneita, jotta ne tuottaisivat enemmän vaikuttavaa ja vaihtoehtoista verkkopropagandaa.

Muutamilla muillakin aloilla on otettu merkittäviä askelia. On erittäin tärkeää, että EU:n matkustajarekisteridirektiivi pannaan täytäntöön täysimääräisesti ja oikea-aikaisesti. Komissio onkin laatinut matkustajarekisterin täytäntöönpanosuunnitelman ohjeistukseksi jäsenvaltioille. Komissio on myös esittänyt EU:n toimintasuunnitelman matkustusasiakirjoihin kohdistuvien petosten torjumiseksi. Kyseisessä toimintasuunnitelmassa annetaan käytännön suosituksia jäsenvaltioille siitä, miten ne voivat torjua matkustusasiakirjapetoksia. Kyseessä on kasvava ongelma, joka käsittää henkilöllisyyden rekisteröinnin sekä asiakirjojen myöntämisen, tuotannon ja valvonnan. Voidakseen tukea kansalaisten ja kriittisen infrastruktuurin suojelua komissio esitti 30. marraskuuta hyväksytyssä energiaunionipaketissa toimenpiteitä energiaverkkojen turvallisuuden takaamiseksi. Paketin tarkoituksena on tukea jäsenvaltioita unionin sähköjärjestelmiin liittyvien riskien arvioimisessa, riskeihin varautumisessa ja kriisitilanteiden hallinnassa.

II. TERRORISMIA JA JÄRJESTÄYTYNYTTÄ RIKOLLISUUTTA TORJUVAT UUDET EU-SÄÄDÖKSET

Terrorismirikokset

Intensiivisten neuvottelujen tuloksena Euroopan parlamentti ja neuvosto pääsivät 17. marraskuuta poliittiseen yhteisymmärrykseen terrorismin torjuntaa koskevasta direktiiviehdotuksesta, jonka komissio teki joulukuussa 2015. Kyseessä on ratkaiseva askel toiminnassa, jolla EU torjuu terroristeja ja heidän tukijoitaan. Direktiiviin on koottu voimassa oleva EU:n lainsäädäntö ja kansainvälinen normisto terrorismirikosten kriminalisoinnista, ja se sisältää ”uusia” terrorismiin liittyviä rikoksia, joita ovat muun muassa terrorismin rahoitus, ulkomaille matkustaminen terrorismirikoksen tekemistä tai valmennukseen osallistumista varten, takaisinpaluu tällaisen toiminnan jälkeen sekä valmennuksen antaminen ja saaminen. Direktiivi on olennainen osa terrorismiin syyllistyvien vierastaistelijoiden torjuntaa. Siihen sisältyy myös säännöksiä, joilla vastataan terrorismin uhrien erityistarpeisiin tiedon, tuen ja suojelun muodossa. Euroopan parlamentin ja neuvoston on nyt nopeasti annettava muodollinen hyväksyntänsä direktiiviehdotukselle, minkä jälkeen jäsenvaltioilla on 18 kuukautta aikaa panna direktiivi täytäntöön.

Ampuma-aseiden valvonta

Euroopan parlamentti ja neuvosto pääsivät lukuisten kehotusten jälkeen 13. joulukuuta 2016 poliittiseen yhteisymmärrykseen komission marraskuussa 2015 tekemästä ehdotuksesta EU:n ampuma-asedirektiivin tarkistamiseksi. Kyseessä on tärkeä etappi pyrittäessä estämään sotilaskäyttöön tarkoitettujen rynnäkköaseiden laillinen saanti. Tarkistetulla direktiivillä laajennetaan niiden aseiden valikoimaa, jotka ovat kiellettyjä ja joihin sovelletaan tiukinta A-luokan valvontaa, mukaan lukien puoliautomaattisiksi muunnetut automaattiaseet sekä suurilippaiset ja latauslaitteella varustetut puoliautomaattiaseet. Jatkossa tällaisten aseiden ostaminen tai kauppaaminen on mahdollista vain erittäin tiukasti rajatulle ryhmälle lisenssinhaltijoita (esim. museot ja urheiluampujat), joihin sovelletaan tiukkoja turvallisuus- ja valvontavaatimuksia. Ensimmäistä kertaa sekä pitkä- että lyhytpiippuisten puoliautomaattiaseiden lipaskoolle asetetaan rajoituksia ja kaikki ampuma-aseiden olennaiset komponentit on merkittävä ja rekisteröitävä.

Sen lisäksi, että laillisesti hallussa pidettyjen ampuma-aseiden valvontaa kiristetään, komissio pyrkii tehostamaan laittomien ampuma-aseiden kaupan torjuntaa erityisesti Länsi-Balkanilla vuosien 2015–2019 toimintasuunnitelmassa esitetyn mukaisesti. Länsi-Balkanin maiden kanssa 16. joulukuuta järjestetty ministerikokous oli tältä osin tärkeä välietappi. EU ja osallistujamaat antoivat yhteisen julkilausuman korostaakseen toimenpiteitä, joita tarvitaan laittoman asekaupan torjunnan tehostamiseksi sekä Euroopassa että Länsi-Balkanilla.

Komissio on myös tiukentanut räjähteiden lähtöaineisiin sovellettavia toimenpiteitä, jotta terroristien olisi entistä vaikeampaa saada räjähteiden laittomassa valmistuksessa käytettäviä aineita. Asetuksessa (EU) N:o 98/2013 esitetään yhdenmukaistetut säännöt sellaisten aineiden ja seosten saatavuudesta, tuonnista, hallussapidosta ja käytöstä, joita voitaisiin käyttää väärin räjähteiden laittomaan valmistukseen. Sääntöjen tarkoituksena on rajoittaa suuren yleisön mahdollisuuksia hankkia tällaisia aineita ja seoksia sekä varmistaa, että epäilyttävistä liiketoimista koko toimitusketjussa ilmoitetaan asianmukaisesti. Räjähteiden lähtöaineiden käytön valvonnasta on annettu kolme delegoitua asetusta (alumiinijauheesta, magnesiumnitraatista ja magnesiumjauheesta). Asetuksissa säädetään lähtöaineiden myyntiä koskevasta tiukasta ilmoitusvelvollisuudesta, jonka tarkoituksena on estää niiden tarkoituksenvastainen siirto kotitekoisten räjähteiden laittomaan valmistukseen.

Järjestelmälliset rajatarkastukset

Kolmansien maiden kansalaisille tehdään maahantulon yhteydessä jo nyt järjestelmällisesti asiakirja- ja turvallisuustarkastukset asiaankuuluvia tietokantoja käyttäen. Lainsäätäjien 5. joulukuuta sopimalla Schengenin rajasäännöstön kohdennetulla tarkistuksella tietokantoihin perustuvat pakolliset järjestelmälliset tarkastukset otetaan käyttöön myös EU:n kansalaisten osalta. Lisäksi kolmansien maiden kansalaiset on nyttemmin tarkastettava järjestelmällisesti myös maasta poistumisen yhteydessä Schengenin tietojärjestelmää (SIS) ja Interpolin varastettujen ja kadonneiden matkustusasiakirjojen tietokantaa käyttäen. Tämä muutos auttaa havaitsemaan kaikki etsinnän kohteena olevat henkilöt, joista on tehty kuulutus, myös terrorismiin syyllistyneet vierastaistelijat.

III. TERRORISMIN RAHOITUKSEN TORJUNNAN TEHOSTAMINEN TOIMINTASUUNNITELMAN AVULLA